b'\n_START_ARTICLE_\nRimvydas Lau\xc5\xbeikas\n_START_PARAGRAPH_\nRimvydas Lau\xc5\xbeikas (g. 1971 m. rugpj\xc5\xab\xc4\x8dio 9 d. Trakuose) \xe2\x80\x93 Lietuvos archeologas, Vilniaus universiteto Komunikacijos fakulteto dekanas, Muzeologijos katedros ved\xc4\x97jas, profesorius.\n_START_SECTION_\nBiografija\n_START_PARAGRAPH_\nMok\xc4\x97si Joni\xc5\xa1k\xc4\x97lio vidurin\xc4\x97je mokykloje (Pasvalio r.), po to Vilniaus respublikin\xc4\x97je sporto mokykloje \xe2\x80\x93 internate. Studijavo istorij\xc4\x85 Vilniaus pedagoginiame universitete. \xc4\x8cia baig\xc4\x97 bakalauro (apgintas darbas \xe2\x80\x93 \xe2\x80\x9eKai kurie Lietuvos medini\xc5\xb3 ba\xc5\xbeny\xc4\x8di\xc5\xb3 architekt\xc5\xabros aspektai\xe2\x80\x9c) ir magistro (baigiamasis darbas \xe2\x80\x93 bakalaurinio darbo taikymas mokant istorijos bendrojo lavinimo mokykloje) studijas. Nuo 1995 m. dirbo istorijos mokytoju. Nuo 1998 m. iki 2008 m. dirbo archeologu, vyriausiuoju rinkini\xc5\xb3 saugotoju Lietuvos etnokosmologijos muziejuje. Nuo 2004 m. dirba Vilniaus universitete. 2006 m. baig\xc4\x97 doktorant\xc5\xabros studijas Vilniaus universiteto Komunikacijos fakultete (apgintas darbas \xe2\x80\x93 \xe2\x80\x9eArcheologija ir muzeologija: komunikacijos skaitmenin\xc4\x97 erdv\xc4\x97, taikomasis modelis\xe2\x80\x9c). Nuo 2008 m. Vilniaus universiteto Komunikacijos fakulteto strategin\xc4\x97s raidos prodekanas, 2008-2013 m. \xe2\x80\x93 Bibliotekininkyst\xc4\x97s ir informacijos moksl\xc5\xb3 instituto direktorius, nuo 2013 m. \xe2\x80\x93 Muzeologijos katedros ved\xc4\x97jas, nuo 2017 m. \xe2\x80\x93 VU Komunikacijos fakulteto dekanas.\n_START_SECTION_\nMoksliniai interesai\n_START_PARAGRAPH_\nBa\xc5\xbeny\xc4\x8di\xc5\xb3 archeologija, kompiuteri\xc5\xb3 naudojimas humanitariniuose moksluose, paveldo informacija ir komunikacija, muzeologija, maistas ir valgymo kult\xc5\xabra Lietuvos Did\xc5\xbeiojoje Kunigaik\xc5\xa1tyst\xc4\x97je.\n_START_SECTION_\nTyrin\xc4\x97ti objektai\n_START_PARAGRAPH_\nTauragn\xc5\xb3, Bijuti\xc5\xa1kio, Pa\xc5\xa1amin\xc4\x97s, Dubingi\xc5\xb3 ba\xc5\xbeny\xc4\x8di\xc5\xb3 vietos; Gedu\xc4\x8di\xc5\xb3, Dubingi\xc5\xb3 dvarviet\xc4\x97s.\n_START_SECTION_\nPaskaitos\n_START_PARAGRAPH_\nVilniaus universiteto Komunikacijos fakultete, individualiai d\xc4\x97stomi kursai: \xe2\x80\x9eInformacijos sistem\xc5\xb3 projektavimas\xe2\x80\x9c, "Kult\xc5\xabros paveldo sklaida", "Pagalbiniai istorijos mokslai", "Maistas ir valgymo kult\xc5\xabra LDK XIII-XVIII a."; kartu su kolegomis skaitomi kursai: \xe2\x80\x9ePaveldo skaitmeninimas ir informacin\xc4\x97s sistemos\xe2\x80\x9c, \xe2\x80\x9eSkaitmenin\xc4\x97 kult\xc5\xabra\xe2\x80\x9c.\n_START_SECTION_\nEdukaciniai projektai\n_START_PARAGRAPH_\nNuo 1997 m. iki 2009 m. kartu su A. Lau\xc5\xbeikiene vykdyti edukaciniai archeologijos projektai jaunimui (\xe2\x80\x9eArcheologija ir istorijos pa\xc5\xbeinimas\xe2\x80\x9c; \xe2\x80\x9eKult\xc5\xabros paveldo mokymai jaunimui\xe2\x80\x9c; "Vasaros archeologijos mokykla"). Nuo 2010 m. \xc5\xa1iuos projektus vykdo V\xc5\xa1\xc4\xae "Kult\xc5\xabros paveldo akademija".'